- Der er stærk identitet i Hjørring Osten. Hele vejen fra jord til bord. Det er vores nordjyske køer, der producerer mælken, og det er vores nordjyske Hjørring Mejeri, der omhyggeligt har fremstillet den her ost. Etiketten er endda en kopi af et maleri malet af den nordjyske kunstner Poul Anker Bech, siger Per Østergaard, der er andelshaver og kredsformand i Nordvendsyssel. Sammen med andre Arla-andelshavere i Nordjylland har han taget initiativ til den nye ost. Arla har 908 andelshavere og mere end 600 ansatte i det nordjyske. - Vi andelshavere er stolte af vores mejeri og vores produkter. Vi er stolte af vores virksomhed. Og i udviklingen af Hjørring Osten har det været dejligt at mærke, at vi virkelig har indflydelse. Arla bliver opfattet som et multinationalt selskab, så nu glæder vi os til at tage osten med os rundt i Danmark for at markedsføre vores egn og vise, at Arla også er en del af lokalsamfundet, siger Per Østergaard. Ved Hjørring Dyrskue den 20.-21. juni uddeles der de allerførste smagsprøver på Hjørring Osten, der er en mellemlagret Danbo 45+ med 24 % fedt.

Opsummering:
Nordjyske mælkeproducenter og mejerister er gået sammen om at lave Hjørring Osten. Oplev den på Hjørring Dyrskue i weekenden.